የጂጂጋ ከተማ ነዋሪዎች የአቶ መለስን አንደኛ ዓመት የመታሰቢያ ቀን አከበሩ
– በኢትዮጵያ ሶማሌ ክልል የጂጂጋ ከተማ ነዋሪዎች የቀድሞው ጠቅላይ ሚኒስትር አቶ መለስ ዜናዊን አንደኛ ዓመት የመታሰቢያ ቀን በሻማ ማብራትና በተለያዩ ዝግጅቶች አከበሩ፡፡በኢትዮጵያ ሶማሌ ክልል የጅጅጋ ከተማ ነዋሪዎች ትላንት ማምሻውን ከ11 ጀምሮ በከተማዋ አደባባዮች በመውጣት የሻማ ማብራት ስነ-ስርዓት በማከናወን የክቡር ጠቅላይ ሚኒስትር አቶ መለስ ዜናዊን አንደኛ ዓመት የመታሰቢያ ቀን አስበው ያመሹ ሲሆን፤ ዛሬ ማርፈጃውን ደግሞ በወጣቶች መካከል በተለያዩ ርቀቶች የሩጫ ውድድሮች በማካሄድ ቀኑን አስበውት ውለዋል፡፡በሻማ ማብራት ስነ-ስርዓቱ ላይ ንግግር ያደረጉት የኢትዮጵያ ሶማሌ ክልል ምክትል ርዕሰ መስተዳድር አቶ አብዱላሂ የሱፍ ባስተላለፉት መልክት፤ የቀድሞው ጠቅላይ ሚኒስትር አቶ መለስ ዜናዊ ለአገራቸው በነበራቸው ሰፊ ራዕይ ደከመኝ ሰለቸኝ ሳይሉ ያገለገሉ ታላቅ መሪ ነበሩ፡፡በመሆኑም የሳቸውን አንደኛ ዓመት የመታሰቢያ ቀን የሚከበረው ህብረተሰቡ ከዚህ በፊት ራዕያቸውን ለማሳካት የገባውን ቃል ዳግም በማደስ የህይወት ዘመናቸውን ምኞት ከግብ ለማድረስ መሆኑን ተናግረው፤ ጠቅላይ ሚኒስትሩ በህይወት በነበሩበት ወቅት የአርብቶ አደሩ ማህበረሰብ የተሻለና የተረጋጋ ህይወት እንዲኖር ለማድረግ ጀምረውት የነበረውንም ጥረት ለማሳካት መንግስት ከህብረተሰቡ ጋር ተቀናጅቶ አየሰራ ነው ብለዋል፡፡እንዲሁም የሳቸው ጅምር የነበረውን የአረንጓዴ ልማት ስትራቴጂ ለማስቀጠልም የክልሉ ህብረተሰብ  በየአካባቢው ችግኞችን በመትከል ሲያስባቸው መሰንበቱን ገልጸው፤ ህብረተሰቡ የጀመረውን የአረንጓዴ ልማትና ሁለንተናዊ የልማት ርብርቦሽ አጠናክሮ እንዲቀጥልም ጥሪ አቅርበዋል፡፡ በሻማ ማብራት ስነ-ስርዓቱ ላይ የተሳተፉ አንዳንድ የከተማ ነዋሪዎችም እንደተናገሩት፤ የጠቅላይ ሚኒስትሩን ራዕይ ለማሳካት በገቡት ቃል መሰረት እስካሁን የበኩላቸውን ድርሻ እየተወጡ እንደነበር አስታውሰው፤ በቀጣይም የሳቸውን ራዕይ ለማሳካት ያለመዘናጋት እንደሚሰሩ አረጋግጠዋል፡፡